CELEX: 32020D0954
Language: et
Date: 2020-06-25 00:00:00
Title: Nõukogu otsus (EL) 2020/954, 25. juuni 2020, millega määratakse kindlaks Euroopa Liidu nimel Rahvusvahelises Tsiviillennunduse Organisatsioonis võetav seisukoht vabatahtlikust osalemisest teatamise kohta rahvusvahelise lennunduse süsinikdioksiidiheite kompenseerimise ja vähendamise süsteemis (CORSIA) alates 1. jaanuarist 2021 ning lennukikäitajate kompenseerimisnõuete arvutamiseks ajavahemikul 2021–2023 valitud võimaluse kohta

3.7.2020   
               
               
                  ET
               
               
                  Euroopa Liidu Teataja
               
               
                  L 212/14
               
            
         NÕUKOGU OTSUS (EL) 2020/954,
         25. juuni 2020,
         millega määratakse kindlaks Euroopa Liidu nimel Rahvusvahelises Tsiviillennunduse Organisatsioonis võetav seisukoht vabatahtlikust osalemisest teatamise kohta rahvusvahelise lennunduse süsinikdioksiidiheite kompenseerimise ja vähendamise süsteemis (CORSIA) alates 1. jaanuarist 2021 ning lennukikäitajate kompenseerimisnõuete arvutamiseks ajavahemikul 2021–2023 valitud võimaluse kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Chicago rahvusvahelise tsiviillennunduse konventsioon (edaspidi „Chicago konventsioon“) jõustus 4. aprillil 1947. Sellega loodi Rahvusvaheline Tsiviillennunduse Organisatsioon (ICAO) ning selle eesmärk on reguleerida rahvusvahelist lennutransporti.
                  
               
                     (2)
                  
                  
                     Kõik liidu liikmesriigid on Chicago konventsiooni osalisriigid ja ICAO liikmed, samal ajal kui liidul on teatavates ICAO organites vaatlejastaatus.
                  
               
                     (3)
                  
                  
                     Ühinenud Rahvaste Organisatsiooni kliimamuutuste raamkonventsiooni osaliste 21. konverentsil 2015. aasta detsembris võeti vastu Pariisi kokkulepe (1). Pariisi kokkuleppe eesmärkide hulgas on ülemaailmse keskmise temperatuuri tõusu hoidmine tunduvalt allpool 2 °C võrreldes tööstusrevolutsioonieelse tasemega, ning jõupingutuste tegemine, et piirata temperatuuri tõusu 1,5 °C-ni võrreldes tööstusrevolutsioonieelse tasemega. Heitkoguste vähendamisse peaksid oma panuse andma kõik majandussektorid, sealhulgas rahvusvaheline lennundus.
                  
               
                     (4)
                  
                  
                     2016. aastal otsustati ICAO assamblee 39. istungjärgul selle resolutsiooniga A39-3 rakendada üleilmne turupõhine meede rahvusvahelise lennunduse süsinikdioksiidiheite kompenseerimise ja vähendamise süsteemi (CORSIA) kujul, et hoida rahvusvahelise lennunduse tekitatav kasvuhoonegaaside heide 2020. aasta tasemel. Liidu seisukoht kõnealuse meetme ja selle erinevate üksikasjalike elementide väljatöötamise ja vastuvõtmise kohta on kindlaks määratud nõukogu otsusega (EL) 2016/915 (2).
                  
               
                     (5)
                  
                  
                     ICAO nõukogu võttis 27. juunil 2018 oma 214. istungjärgu kümnendal istungil vastu Chicago konventsiooni IV köite 16. lisa esimese väljaande: rahvusvahelise lennunduse süsinikdioksiidiheite kompenseerimise ja vähendamise süsteem (CORSIA) (edaspidi „IV köite 16. lisa“).
                  
               
                     (6)
                  
                  
                     Euroopa Parlamendi ja nõukogu määrusega (EL) 2017/2392 (3) muudeti 2017. aastal Euroopa Parlamendi ja nõukogu direktiivi 2003/87/EÜ (4). Selle määruse üheks eesmärgiks oli valmistada ette CORSIA rakendamine alates 2021. aastast, sätestada liidu õiguse alusel nõuded CORSIA eesmärkidel seire, aruandluse ja tõendamise kohta ning täpsustada CORSIA rakendamise aruandlust ja selle läbivaatamist.
                  
               
                     (7)
                  
                  
                     IV köite 16. lisas sisalduvad normid muutuvad siduvaks Chicago konventsiooniga kehtestatud korras ja tähtaegade jooksul. Samuti muutuvad need normid liidule ja selle liikmesriikidele siduvaks kehtivate rahvusvaheliste lennutranspordilepingute alusel.
                  
               
                     (8)
                  
                  
                     Selleks et ICAO saaks täielikult arvesse võtta praegust õiguslikku raamistikku liidu tasandil, on liikmesriigid kooskõlas nõukogu otsusega (EL) 2018/2027 (5) teatanud erinevustest. Otsuse (EL) 2018/2027 alusel ei võeta direktiivi 2003/87/EÜ selle praegusel kujul kohaldamisel arvesse lennuettevõtja riikkondsust ja põhimõtteliselt hõlmab see lende, mis väljuvad lennuväljalt või saabuvad lennuväljale, mis asub selle liikmesriigi territooriumil, mille suhtes kohaldatakse Euroopa Liidu toimimise lepingut (edaspidi „ELi toimimise leping“). Direktiivi 2003/87/EÜ kohaldamisel ei tehta vahet liikmesriikide ja/või Euroopa Majanduspiirkonna riikide siselendude ning nendevaheliste lendude vahel. Praeguses etapis kohaldatakse neid norme nii seire-, aruandlus- ja kontrollinõuete kui ka kompenseerimisnõuete suhtes.
                  
               
                     (9)
                  
                  
                     Otsuse (EL) 2018/2027 alusel teatatud erinevusi arvesse võttes on IV köite 16. lisas sätestatud seire-, aruandlus- ja kontrollinõuded, mida kohaldatakse alates 1. jaanuarist 2019, inkorporeeritud liidu õigusesse komisjoni rakendusmäärustega (EL) 2018/2066 (6) ja (EL) 2018/2067 (7) ning komisjoni delegeeritud määrusega (EL) 2019/1603 (8). Nende määruste kohaselt toimub heitkoguste andmete kogumine ja edastamine ICAO sekretariaadile katseetapis.
                  
               
                     (10)
                  
                  
                     Vastavalt IV köite 16. lisa II osa 3. peatüki punktidele 3.1.3 ja 3.2.1 ning 1. liitele peavad osalisriigid teatama ICAO-le, kas nad on otsustanud vabatahtlikult osaleda või lõpetada vabatahtlik osalemine CORSIAs alates 1. jaanuarist 2021. Samuti peavad osalisriigid teatama ICAO-le, missuguse võimaluse nad on valinud lennukikäitajate kompenseerimisnõuete arvutamiseks ajavahemikul 2021–2023. Need teated tuleb esitada 30. juuniks 2020.
                  
               
                     (11)
                  
                  
                     Nendest sätetest tuleneb, et IV köite 16. lisa teatavad õiguslikud tagajärjed sõltuvad asjakohaste teadete esitamisest ICAO-le ja sellest, missugused on nende teadete tingimused. Seetõttu kuulub liidu seisukoha vastuvõtmine selliste teadete suhtes ELi toimimise lepingu artikli 218 lõike 9 kohaldamisalasse.
                  
               
                     (12)
                  
                  
                     Sellega seoses on IV köite 16. lisa kohaseid teatamisnõudeid arvesse võttes asjakohane määrata kindlaks liidu nimel ICAOs võetav seisukoht, eelkõige seetõttu, et vabatahtlik osalemine CORSIAs ja 16. lisa IV köite punkti 3.2.1 kohase võimaluse valimine võivad otsustavalt mõjutada õigusi ja kohustusi valdkonnas, mis on hõlmatud liidu õigusega, eelkõige direktiiviga 2003/87/EÜ ning teataval määral Euroopa Parlamendi ja nõukogu direktiiviga (EL) 2018/2001 (9).
                  
               
                     (13)
                  
                  
                     Liit ja liikmesriigid on korduvalt teatanud, (10) et nad on valmis osalema CORSIAs alates 1. jaanuarist 2021.
                  
               
                     (14)
                  
                  
                     Vabatahtlik osalemine CORSIAs tähendab seda, et vastavalt IV köite 16. lisa punktile 3.2.1 tuleb valida võimalus lennukikäitajate kompenseerimisnõuete arvutamiseks ajavahemikul 2021–2023. Sellega seoses on asjakohane võtta arvutuste aluseks vastavalt 2021., 2022. ja 2023. aasta heitkogused. Kõnealune võimalus annab keskkonnale ja rahvusvahelisele transpordile tõenäoliselt suuremat kasu kui teine olemasolev võimalus, mille puhul arvutuste aluseks võetakse 2020. aasta heitkogused, kuna rahvusvahelise lennunduse heitkogused on 2021., 2022. ja 2023. aastal eeldatavalt suuremad kui 2020. aastal, mis tähendab ka suuremaid kompenseerimisnõudeid. Lisaks aitaks see suurendada järjepidevust, kuna IV köite 16. lisa punktiga 3.2.2 nähakse ette, et alates 2024. aastast on arvutuste aluseks asjaomase aasta heitkogused.
                  
               
                     (15)
                  
                  
                     Vastavalt 2021., 2022. ja 2023. aasta heitkoguste valimist lennukikäitajate kompenseerimisnõuete arvutamiseks kohaldataks ajavahemikul 2021–2023 kõigi asjaomase liikmesriigiga seostatud lennukikäitajate suhtes kooskõlas ICAO dokumendi „CORSIA Aeroplane Operator to State Atributions“ (11) („Lennukikäitajad ja nende riigipõhine jaotus CORSIA raames“) viimase versiooniga.
                  
               
                     (16)
                  
                  
                     Praegu on direktiivis 2003/87/EÜ sätestatud süsteemi ja 16. lisa IV köite vahel teatavad erinevused. Direktiivi 2003/87/EÜ artikli 28b lõikes 2 on ette nähtud, et 12 kuu jooksul pärast ICAO raames asjaomaste vahendite vastuvõtmist ja enne CORSIA kasutuselevõttu esitab komisjon Euroopa Parlamendile ja nõukogule aruande, milles käsitleb võimalusi kõnealuste vahendite rakendamiseks liidu õiguses direktiivi 2003/87/EÜ läbivaatamise kaudu ning milles komisjon hindab muu hulgas CORSIA ambitsioonikust ja keskkonnaalast terviklikkust, sealhulgas selle üldist ambitsioonikust seoses Pariisi kokkuleppe eesmärkidega, osalustaset, selle täidetavust, läbipaistvust, mittetäitmise korral kohaldatavaid karistusi, üldsuse kaasamise menetlusi, kompensatsiooniühikute kvaliteeti, heitkoguste seiret, aruandlust ja tõendamist, registreid, aruandekohustust ja biokütuste kasutamise norme. Vastavalt direktiivi 2003/87/EÜ artikli 28b lõikele 3 peab komisjon lisama aruandele vajaduse korral Euroopa Parlamendi ja nõukogu ettepaneku selle direktiivi artiklis 28a sätestatud erandite muutmiseks, välja jätmiseks, pikendamiseks või asendamiseks kooskõlas liidu poolt 2030. aastaks võetud kohustusega vähendada heitkoguseid kõikides majandussektorites, et säilitada liidu kliimameetmete keskkonnaalane terviklikkus ja tõhusus.
                  
               
                     (17)
                  
                  
                     Komisjon ei ole aruannet veel esitanud. Seetõttu on vaja, et komisjon esitaks kiiresti direktiivi 2003/87/EÜ artikli 28b lõikes 2 osutatud aruande koos vastava Euroopa Parlamendi ja nõukogu ettepanekuga, tehes seda nii kiiresti kui võimalik ja enne 2020. aasta lõppu.
                  
               
                     (18)
                  
                  
                     Sellega seoses on vaja tagada, et praeguseid ning võimalikke tulevasi erinevusi liidu õiguse ja 16. lisa IV köite vahel võetakse tõhusalt arvesse, et säilitada vajaduse korral liidu õigusraamistik, sealhulgas seadusandja vabadus otsustada selle üle, missugust korda liit asjaomases valdkonnas tulevikus kohaldab.
                  
               
                     (19)
                  
                  
                     Asjakohased teated ICAO-le peaks seetõttu sisaldama viidet otsuse (EL) 2018/2027 kohaselt teatatud erinevusele, mida kohaldatakse vabatahtliku osalemisega seotud küsimuste suhtes. Kuna see erinevus, kuivõrd see on ikka veel asjakohane, hõlmab üksnes riikide pädevust eri käitajate puhul, tuleks asjakohase teatega ICAO-le alles jätta ka võimalus teatada täiendavatest erinevustest.
                  
               
                     (20)
                  
                  
                     Seisukohti, mis võetakse liidu nimel ICAOs, peaks väljendama iga liidu liikmesriik, kes on ICAO liige,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Liidu nimel võetav seisukoht Rahvusvahelise Tsiviillennunduse Organisatsioonis (ICAO), mis käsitleb ICAO teavitamist seoses liikmesriikide vabatahtliku osalemisega rahvusvahelise lennunduse süsinikdioksiidiheite kompenseerimise ja vähendamise süsteemis (CORSIA) alates 2021. aasta jaanuarist, on järgmine: iga ICAO osalisriigist liikmesriik teatab ICAO-le hiljemalt 30. juuniks 2020 järgmist:
               
                  „vastavalt Chicago rahvusvahelise tsiviillennunduse konventsiooni IV köite 16. lisa (rahvusvahelise lennunduse süsinikdioksiidiheite kompenseerimise ja vähendamise süsteem (CORSIA)) II osa 3. peatüki punktile 3.1.3 ja 1. liitele teatab [liikmesriik] ICAO-le, et ta osaleb alates 1. jaanuarist 2021 vabatahtlikult CORSIAs.“
               
            
            
               2.   Liidu nimel võetav seisukoht ICAOs, mis käsitleb ICAO teavitamist seoses lennukikäitajate kompenseerimisnõuete arvutamiseks ajavahemikul 2021–2023 valitud võimalusega, on järgmine: iga ICAO osalisriigist liikmesriik teatab ICAO-le hiljemalt 30. juuniks 2020 järgmist:
               
                  „vastavalt Chicago konventsiooni IV köite 16. lisa (rahvusvahelise lennunduse süsinikdioksiidiheite kompenseerimise ja vähendamise süsteem (CORSIA)) II osa 3. peatüki punktile 3.2.1 ja 1. liitele teatab [liikmesriik] ICAO-le, et lennukikäitaja kompenseerimisnõuete arvutamiseks ajavahemikul 2021–2023 on valitud variant OE = lennukikäitaja CO2-heide, mille suhtes asjaomasel aastal y kohaldatakse näitajat 3.1.“
               
            
            
               3.   Käesoleva artikli lõigetes 1 ja 2 osutatud teadetele lisatakse järgmine tekst:
               
                  „Käesolev teade ei mõjuta Chicago konventsiooni artikli 38 kohaseid erinevusi võrreldes Chicago konventsiooni IV köite 16. lisa sätetega.“
               
            
         
         
            Artikkel 2
            Artiklis 1 osutatud seisukohta väljendab iga liidu liikmesriik, kes on ICAO liige.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 25. juuni 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  ELT L 282, 19.10.2016, lk 4.
         
            (2)  Nõukogu 30. mai 2016. aasta otsus (EL) 2016/915 seisukoha kohta, mis võetakse Euroopa Liidu nimel seoses rahvusvahelise vahendiga, mis koostatakse Rahvusvaheline Tsiviillennunduse Organisatsiooni organites ning mille eesmärk on rakendada alates 2020. aastast rahvusvahelisest lennundusest tuleneva heite suhtes ühtset üleilmset turupõhist meedet (ELT L 153, 10.6.2016, lk 32).
         
            (3)  Euroopa Parlamendi ja nõukogu 13. detsembri 2017. aasta määrus (EL) 2017/2392, millega muudetakse direktiivi 2003/87/EÜ, et jätkata kehtivate piirangute kohaldamist lennutegevuse ulatuse suhtes ja teha ettevalmistusi ülemaailmse turupõhise meetme rakendamiseks alates 2021. aastast (ELT L 350, 29.12.2017, lk 7).
         
            (4)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).
         
            (5)  Nõukogu 29. novembri 2018. aasta otsus (EL) 2018/2027 Euroopa Liidu nimel võetava seisukoha kohta Rahvusvahelises Tsiviillennunduse Organisatsioonis seoses rahvusvahelise lennunduse süsinikdioksiidiheite kompenseerimise ja vähendamise süsteemi käsitleva rahvusvaheliste standardite ja soovituslike tavade esimese väljaandega (ELT L 325, 20.12.2018, lk 25).
         
            (6)  Komisjoni 19. detsembri 2018. aasta rakendusmäärus (EL) 2018/2066, mis käsitleb Euroopa Parlamendi ja nõukogu direktiivi 2003/87/EÜ kohast kasvuhoonegaaside heite seiret ja aruandlust ning millega muudetakse komisjoni määrust (EL) nr 601/2012 (ELT L 334, 31.12.2018, lk 1).
         
            (7)  Komisjoni 19. detsembri 2018. aasta rakendusmäärus (EL) 2018/2067, mis käsitleb tõendamisandmeid ja tõendajate akrediteerimist vastavalt Euroopa Parlamendi ja nõukogu direktiivile 2003/87/EÜ (ELT L 334, 31.12.2018, lk 94).
         
            (8)  Komisjoni 18. juuli 2019. aasta delegeeritud määrus (EL) 2019/1603, millega täiendatakse Euroopa Parlamendi ja nõukogu direktiivi 2003/87/EÜ meetmete osas, mille Rahvusvaheline Tsiviillennunduse Organisatsioon on võtnud seoses lennunduse heitkoguste seire, aruandluse ja tõendamisega üleilmse turupõhise meetme rakendamise eesmärgil (ELT L 250, 30.9.2019, lk 10).
         
            (9)  Euroopa Parlamendi ja nõukogu 11. detsembri 2018. aasta direktiiv (EL) 2018/2001 taastuvatest energiaallikatest toodetud energia kasutamise edendamise kohta (ELT L 328, 21.12.2018, lk 82).
         
            (10)  Nt Bratislava deklaratsioon ICAO A39- WP/414 (https://data.consilium.europa.eu/doc/document/ST-12029-2016-INIT/en/pdf) ja ICAO A40-WP/102 (https://data.consilium.europa.eu/doc/document/ST-10227-2019-REV-1/en/pdf).
         
            (11)  https://www.icao.int/environmental-protection/CORSIA/Pages/CCR.aspx